b'\n_START_ARTICLE_\nSinagoga Maribor\n_START_SECTION_\nZgodovina\n_START_PARAGRAPH_\nNa slovenskem narodnostnem ozemlju sre\xc4\x8dujemo Jude predvsem od 12. stoletja dalje. Na Ptuju je bila prvi\xc4\x8d omenjena judovska posest leta 1286. V Mariboru Jude prvi\xc4\x8d zasledimo med letoma 1274 in 1296._NEWLINE_Sinagoga v Mariboru je bila zgrajena na koncu 13. stoletja; prvi\xc4\x8d je omenjena leta 1354, \xc4\x8deprav je gotovo starej\xc5\xa1a, na kar lahko sklepamo iz arheolo\xc5\xa1kih in arhitekturnih ostankov. Ohranjen je tudi nagrobnik prvega znanega mariborskega rabina Abraham, ki je umrl leta 1379. Sinagoga je bila versko, duhovno in kulturno sredi\xc5\xa1\xc4\x8de judovskega geta v srednjeve\xc5\xa1kem Mariboru, ki se je nahajal na jugovzhodnem delu obzidanega dela mesta. \xc5\xbdidovski stolp je bil zgrajen v sklopu gradnje mestnega obzidja in se nahaja na zidnem robu. Oba objekta sta bila rezultat judovskega priseljevanja na dana\xc5\xa1nje obmo\xc4\x8dje \xc5\xa0tajerske, kjer so Judje prvi\xc4\x8d omenjeni med letoma 1274 in 1296. Ukvarjali so se predvsem z denarni\xc5\xa1tvom in ban\xc4\x8dni\xc5\xa1tvom ter imeli mo\xc4\x8dne gospodarske stike s Prago, Dubrovnikom in Benetkami. S tem je skupnost odigrala pomembno gospodarsko vlogo lokalnega razvoja trgovine in prekup\xc4\x8devanja._NEWLINE_Januarja leta 1497 so bili Judje izgnani in tako je njihovo posest, vklju\xc4\x8dno s sinanogo, pre\xc5\xa1la v zasebne roke - kupila sta jo zakonca Barbara in Bernardin Druckher, ki sta si pridobila ve\xc4\x8dino  nekdanje judovske posesti in sta sinagogo leta 1501 preuredila v rimskokatoli\xc5\xa1ko cerkev Vseh svetnikov. V 17. stoletju je zgradba dobila zvonik. Leta 1785 je zaradi jo\xc5\xbeefinskih reform sinagoga ponovno zamenjala lastnike in pre\xc5\xa1la v roke avstrijske vojske. Konec 18. stoletja je bila prezidana, zvonik je bil odstranjen._NEWLINE_Vojska je nato do leta 1811 uporabljala zgradbo kot skladi\xc5\xa1\xc4\x8de, nato pa so jo prodali zasebnikom, ki so jo uporabljali kot skladi\xc5\xa1\xc4\x8de, vinsko klet, tovarno krta\xc4\x8d, del sinagoge pa preuredili v stanovanjsko hi\xc5\xa1o. Notranjost zgradbe je bila velikokrat prezidana, \xc5\xa1e  posebej v 19. in 20. stoletju.\n_START_SECTION_\nSinagoga danes\n_START_PARAGRAPH_\nV 80. letih 20. stoletja je sledila nova preureditev namembnosti, tokrat s strani Mestne ob\xc4\x8dine Maribor, ki je v zgradbi uredila likovno razstavi\xc5\xa1\xc4\x8de. Leta 2001 je sledila nova preureditev in tako je od takrat sinagoga nov mestni kulturno prireditveni prostor, ki je sprva deloval v sklopu Pokrajinskega muzeja Maribor. Od leta 2011 naprej deluje kot samostojni javni zavod Center judovske kulturne dedi\xc5\xa1\xc4\x8dine Sinagoga Maribor._NEWLINE_V njej se vrstijo razli\xc4\x8dne kulturne prireditve na temo judovstva in judovske kulture, kot obnovljen kulturno-zgodovinski spomenik je zanimiva tudi za obiske u\xc4\x8dencev, dijakov in \xc5\xa1tudentov. Njen ogled vse pogosteje vklju\xc4\x8dujejo v programe tudi doma\xc4\x8de in tuje turisti\xc4\x8dne agencije. \xc5\xa0e posebej Sinagoga navdihuje turiste iz Izraela._NEWLINE_27. januarja 2009 je Sinagoga Maribor gostovala prvo slovensko obele\xc5\xbeitev dneva spomina na \xc5\xbertve holokavsta, ki se od takrat vsako leto odvija prav tam.'